Kuruman-moord: Verdagte dood in sel aangetrefDanie Fourie Foto: Verskaf. Die 31-jarige verdagte wat Woensdag in verband met die moord op Danie Fourie (70) in hegtenis geneem is, is Donderdagoggend in sy sel dood aangetref. Fourie is Dinsdagaand wreedaardig op sy kleinhoewe in die Seoding-omgewing naby Kuruman in die Noord-Kaap vermoor. Kapt. Sergio Kock, woordvoerder van die polisie, het aan Maroela Media bevestig die verdagte is vanoggend aangetref waar hy in sy sel hang. “Die verdagte is in sy sel in die Kathu-polisiestasie aangetref. Die polisie ondersoek die omstandighede rondom die voorval,” het Kock gesê. Maroela Media het vroeër berig die verdagte is Woensdagmiddag om 14:45 in hegtenis geneem. “Die verdagte is ŉ werknemer van die oorledene wat algemene takies rondom die huis verrig het. Die polisie het in samewerking met die gemeenskap die verdagte in ŉ veld langs die N14 in Kuruman vasgetrek,” het Kock in daardie stadium gesê. ŉ Rewolwer is glo ook in die verdagte se besit gevind wat vermoedelik aan Fourie behoort het. Fourie se vrou, Mariaan, is erg aangerand, ontvoer en Woensdagoggend in die vroeë oggendure in die egpaar se bakkie langs ŉ snelweg gevind. Kock het vroeër aan Maroela Media gesê die polisie het ŉ verlate Isuzu-bakkie op die N14 naby Mothibistad aangetref. “ŉ Vrou is erg aangerand en met vasgebinde hande binne die bakkie gevind,” het hy gesê. Die polisie kon daarna die voorval verbind met die aanval op die egpaar se kleinhoewe. Fourie se liggaam is toe op die kleinhoewe aangetref waar dit toegemaak is met ŉ waentjieklap. Mariaan is in ŉ hospitaal in Kathu opgeneem vir mediese behandeling. Die ondersoek duur voort.